Τρίτο κρούσμα κορωνοϊού στην Ελλάδα, στην Αθήνα. Θετική στο ιό διαγνώσθηκε γυναίκα που είχε ταξιδέψει πρόσφατα στην Ιταλία και μεταφέρθηκε για νοσηλεία στο νοσοκομείο αναφοράς «Αττικόν».

Στην Αθήνα εντοπίστηκε το τρίτο κρούσμα κορωνοϊού στη χώρα μας, μετά τις δύο περιπτώσεις που διαπιστώθηκαν ήδη στη Θεσσαλονίκη. Την ανακοίνωση έκανε ο Σωτήρης Τσιόδρας, επικεφαλής της επιτροπής λοιμωξιολόγων του υπουργείου Υγείας, σε έκτακτη ενημέρωση.

Δείτε εδώ LIVE όλες τις εξελίξεις γύρω από τον κορωνοϊό, λεπτό προς λεπτό.

Πώς έγινε η διάγνωση στο Μetropolitan

Η 40χρονη διαγνώστηκε σήμερα στο ιδιωτικό θεραπευτήριο Metropolitan, το οποίο και είχε λάβει αυστηρά μέτρα προκειμένου να αποφύγει τα λάθη που διαπράχθηκαν στο νοσοκομείο της βορείου Ιταλίας όπου ο «ασθενής μηδέν» περιφερόταν επί 36 ώρες χωρίς να του έχει γίνει διάγνωση.

Συγκεκριμένα το θεραπευτήριο Metropolitan έχει κλείσει όλες τις πόρτες εισόδου εκτός από μία για την είσοδο των ασθενών. Οποιοσδήποτε θέλει να μπει στο νοσοκομείο, πριν την είσοδό του, πλένει τα χέρια του στον εξωτερικό χώρο, φορά γάντια και μάσκα. Το Metropolitan έχει δημιουργήσει στον χώρο του πάρκινγκ, εκτός νοσοκομείου, έναν ειδικό θάλαμο προκειμένου τα ύποπτα περιστατικά κορωνοϊού να μην εισέρχονται στο νοσοκομείο και να εξετάζονται εκεί. Η 40χρονη που είχε εμφανίσει ύποπτα συμπτώματα παρουσιάστηκε σήμερα (είχε έρθει στην Ελλάδα από το Μιλάνο το περασμένο Σάββατο) φορώντας γάντια και προστατευτική μάσκα και μεταφέρθηκε αμέσως στον ειδικό θάλαμο εκτός νοσοκομείου. Της πήραν δείγμα, διεγνώσθη με τον κορωνοϊό και παρέμεινε απομονωμένη στον ειδικό εκτός νοσοκομείου θάλαμο, και στη συνέχεια μεταφέρθηκε στο «Αττικόν».

Είχε ταξιδέψει στη βόρεια Ιταλία

Σύμφωνα με τον κ. Τσιόδρα, πρόκειται για νεαρή γυναίκα, η οποία είχε ταξιδέψει σε πληττόμενη περιοχή της Ιταλίας. Όπως ανέφερε, η γυναίκα νοσηλεύεται σε νοσοκομείο της Αθήνας, χωρίς όμως να δώσει περισσότερες πληροφορίες, επικαλούμενος προσωπικά δεδομένα. «Είναι καλά στην υγεία της, είναι νεαρή συμπατριώτισσα δεν χρειάζεται να ξέρετε περισσότερα», είπε απλώς ο κ. Τσιόδρας. Σύμφωνα με πληροφορίες, πρόκειται για γυναίκα 40 ετών, η οποία είχε πρόσφατα ταξιδέψει στη βόρεια Ιταλία. Όταν εμφανίστηκαν τα συμπτώματα προσήλθε σε ιδιωτικό θεραπευτήριο και όταν το τεστ βγήκε θετικό προσκομίστηκε στο νοσοκομείο αναφοράς Αττικόν, όπου και νοσηλεύεται.

Απευθυνόμενος στα ΜΜΕ ο κ. Τσιόδρας ζήτησε αρχικά τη βοήθειά τους ώστε ο κόσμος να μην ανησυχεί για λάθος λόγους. «Εξακολουθούμε να μιλάμε για μία νόσο η οποία στη συντριπτική της πλειοψηφία είναι ήπια και δεν μεταδίδεται όταν τηρούνται σωστά οι κανόνες υγιεινής», σημείωσε.

Ανακοινώνοντας το δεύτερο κρούσμα δήλωσε: «Στα πλαίσια της ιχνηλάτισης επαφών της πρώτης περιπτώσεως επιβεβαιώθηκε σήμερα από το εργαστήριο αναφοράς της Ιατρικής Σχολής του Πανεπιστημίου Θεσσαλονίκης η μετάδοση του ιού σε στενό συγγενικό μέλος της συμπολίτισσάς μας, πρώτης περίπτωσης της νόσου στην πατρίδα μας. Το περιστατικό δεν είχε ταξιδέψει στην Ιταλία. Έχουν ληφθεί όλα τα απαραίτητα προληπτικά μέτρα για τις υπόλοιπες στενές επαφές και ο έλεγχος παραμένει αρνητικός. Στα πλαίσια της αντιμετώπισης της δεύτερης αυτής περίπτωσης της νόσου στην πατρίδα μας για προληπτικούς λόγους και μόνο συστήνεται το κλείσιμο του δημοτικού σχολείου Θεσσαλονίκης, του 105ου, για 14 ημέρες».

Συνεχίζοντας προχώρησε στην ανακοίνωση του τρίτου κρούσματος κορωνοϊού στην Ελλάδα λέγοντας: «Επιπλέον, επιβεβαιώνω τη διάγνωση τρίτου κρούσματος που αφορά συμπατριώτισσά μας ταξιδιώτισσα από πληττόμενη περιοχή της Ιταλίας. Είμαστε στη διαδικασία της ιχνηλάτησης των επαφών και της λήψης επιπλέον μέτρων που αφορούν την τρίτη αυτή περίπτωση της νόσου στην πατρίδα μας».

Κικίλιας: Ακυρώνονται τα καρναβάλια στη χώρα λόγω κορωνοϊού

Ο υπουργός Υγείας, Βασίλης Κικίλιας, στην ίδια έκτακτη συνέντευξη Τύπου, ανακοίνωσε ότι ακυρώνονται όλα τα καρναβάλια και οι αποκριάτικες εκδηλώσεις στη χώρα, λόγω του κορωνοϊού. Ο υπουργός υπενθύμισε ότι λόγω της έξαρσης του κορωνοϊού αρκετές άλλες χώρες ματαίωσαν τις αποκριάτικες εκδηλώσεις τους.

Στη Θεσσαλονίκη το δεύτερο κρούσμα -Το παιδί της 38χρονης

Το ένα εκ των παιδιών της 38χρονης, που νοσηλεύεται σε θάλαμο αρνητικής πίεσης στο νοσοκομείο ΑΧΕΠΑ της Θεσσαλονίκης, είναι το δεύτερο άτομο στη χώρα μας που νοσεί από τον κορωνοϊό.

Το παιδί είναι σε καλή κατάσταση, όπως και η μητέρα του, με ήπια συμπτώματα. Σύμφωνα με πληροφορίες, το 9χρονο παιδάκι είχε πάει στο σχολείο για τουλάχιστον δύο ημέρες (Δευτέρα και Τρίτη) μετά την επιστροφή της μητέρας του από το Μιλάνο, πράγμα που σημαίνει ότι μπορεί να έχουν εκτεθεί κι άλλα άτομα στον ιό.

Κλείνει το σχολείο για 14 ημέρες στη Θεσσαλονίκη

Το σχολείο παραμένει από σήμερα κλειστό για προληπτικούς λόγους. Πρόκειται για το 105ο Δημοτικό Σχολείο Θεσσαλονίκης και είναι το σχολείο στο οποίο φοιτά το παιδί της 38χρονης που προσβλήθηκε από τον κορωνοϊό. Με κυβερνητική απόφαση, το 105ο Δημοτικό Σχολείο Θεσσαλονίκης θα παραμείνει κλειστό για 14 ημέρες.

Κοντοζαμάνης: Το λογικό είναι να υπάρξουν κι άλλα κρούσματα

«Ήμασταν προετοιμασμένοι για το πρώτο κρούσμα και για όσα άλλα εμφανιστούν. Υπάρχει ένα σχέδιο σε εξέλιξη, υπάρχει μια πράξη νομοθετικού περιεχομένου οι πτυχές της οποίας θα αναπτύσσονται εφόσον έχουμε εξέλιξη της νόσου» δήλωσε ο υφυπουργός Υγείας Βασίλης Κοντοζαμάνης, μιλώντας στον Realfm.

«Όσον αφορά το περιστατικό της Θεσσαλονίκης, ακούσατε και τους επιστήμονες να λένε ότι θα μπορούσε να βρίσκεται και σε κατ'οίκον περιορισμό. Βεβαίως είναι το πρώτο κρούσμα, οφείλαμε να δώσουμε περισσότερη προσοχή. Έχουμε ιχνηλατήσει τις επαφές της συγκεκριμένης κυρίας και είμαστε σε επαφή με αυτούς τους ανθρώπους και παράλληλα ενισχύουμε τις υγειονομικές δομές για να αντιμετωπίσουμε τυχόν άλλα κρούσματα».

«Το καλύτερο σχέδιο στις πύλες εισόδου της χώρας είναι η ενημέρωση. Η καλύτερη πρόληψη και δράση είναι να ενημερώσουμε σωστά τον κόσμο, να τηρούν τα μέτρα πρόληψης και προφύλαξης. Πρέπει να υπάρξει ψυχραιμία. Το 85% και πλέον των περιπτώσεων αντιμετωπίζεται ως ήπια νόσος και δεν πρέπει να υπάρχει κανένας λόγος ανησυχίας» ανέφερε ο υφυπουργός Υγείας.

«Το λογικό είναι να υπάρξουν κι άλλα κρούσματα. Δεν υπάρχει κανένας λόγος ανησυχίας. Θα πρέπει να είμαστε σε θέση εφόσον τα πράγματα δεν εξελιχθούν καλά να τα αντιμετωπίσουμε όπως πρέπει», συμπλήρωσε.